Üdvözlök mindenkit!
A családomban felnőve kap az ember egyfajta történelmi szemléletet.
Az utolsó vagyok egy sorban, amely generációkra visszavezethető.
Ez a tölgyfa a windsori kastély közelében van,
amely már több mint 900 éve a családom otthona.
39 uralkodó élt már itt, és élvezte ezt a csodálatos környezetet.
Én is sokszor sétáltam erre,
és mindig ámulatba ejt az, hogy néhány ideültetett fa,
talajtól, esőtől és napfénytől függő élő szervezet, már itt volt,
amikor a windsori kastély első köveit lerakták.
Ez azt jelenti, hogy néhány itteni tölgy már majdnem 1000 évet megélt.
Ezek a fák 1066-ban, Hódító Vilmos uralkodása alatt
egy olyan egyszerű makkból csíráztak ki, mint ez.
Mire VIII. Henrik élt itt,
már kifejlett, lenyűgöző óriásokká fejlődtek.
Csodálatos módon
néhány fa ezek közül még ma is él.
Egy kicsit ugyan göcsörtösek és odvasak,
de még nagyon is élettel teliek.
Mialatt ezek a tölgyek növekedtek,
körülbelül 35 milliárd ember élte le életét bolygónkon.
Ez 35 milliárd életnyi reményt, szeretetet, félelmet és álmot jelent.
Ez idő alatt az emberiség feltalálta a légiközlekedést,
a védőoltásokat és a számítógépeket.
Felfedeztük Földünk minden szegletét,
szekvenáltuk az emberi genomot,
sőt, még a Föld légköréből is kiléptünk.
Hihetetlen sebességgel fejlődünk,
de ugyanígy a hatásunk is egyre nagyobb méreteket ölt.
A nagymamám élete során, vagyis az elmúlt 90 év alatt
hatásunk olyan rohamosan nőtt,
hogy klímánk, óceánjaink, levegőnk, a természet és minden, ami ettől függ,
veszélyben van.
Ez a tölgyfa már évszázadok óta áll itt,
de még sosem szembesült olyan évtizeddel, mint a mostani.
Úgy kezdjük meg ezt az évtizedet,
hogy tudjuk, ez a történelem legmeghatározóbb szakasza.
A tudomány cáfolhatatlan.
Ha nem cselekszünk ebben az évtizedben,
a kár, amit eddig okoztunk, visszafordíthatatlan lesz.
Ennek következményeit nemcsak a későbbi generációk,
hanem mi mind meg fogjuk tapasztalni.
Sőt, ezt a kárt nem egyformán fogja mindenki érzékelni.
A legsebezhetőbbek,
a legkevesebb erőforrással rendelkezők,
és akik a legkevésbé felelősek a klímaváltozásért,
azok fogják leginkább érezni ennek hatását.
Ezek a súlyos tények rémisztőek.
Hogy is remélhetjük, hogy megoldunk ilyen nehezen kezelhető problémákat?
Embert próbálónak tűnik, de lehetséges.
Az emberiség egyedi képessége, hogy célokat tűzzön ki, és küzdjön értük.
Már régóta inspirál John F. Kennedy elnök 1961-es programja,
amely egy évtizeden belül embert küldött a Holdra.
Ezt Moonshotnak nevezte el.
Őrültségnek tűnt.
Éppenhogy csak fellőttük az első műholdat.
Lehetetlennek tűnt ilyen gyorsan embert küldeni a Holdra.
Ez az egyszerű kihívás azonban annyi mindenhez elvezetett.
Célként tűzte ki, hogy összegyűjtsük és felmérjük
energiáink és képességeink legjavát.
Ahhoz, hogy megtegyék ezt a hatalmas ugrást az emberiségnek,
a Moonshot csapata
a világ minden tájáról emberek millióit egyesítette.
Ez a célkitűzés végül mégsem volt akkora őrültség.
Menet közben ez vezetett el a lélegeztetőgépek,
CT-szkennerek és napelemek feltalálásához.
De most, ebben az évtizedben, Moonshot helyett
Earthshot programokra van szükségünk.
Ugyanezzel az emberi zsenialitással és céltudatossággal kell
erősen ráfókuszálnunk a legsürgetőbb kihívásra,
amellyel valaha szembesültünk,
hogy helyreállítsuk a bolygónkat.
Generációnk közös céljai világosak.
Muszáj együtt megvédeni és helyreállítani a természetet,
megtisztítani a levegőnket, felpezsdíteni óceánjainkat,
kiépíteni egy hulladékmentes világot és helyrehozni az éghajlatunkat.
Mindezt pedig egy évtizeden belül kell véghez vinnünk.
Ha elérjük ezeket a célokat,
2030-ra nem lesz rosszabb az életünk,
és nem kell feláldoznunk mindent, amit élvezünk.
Sőt, az életmódunk egészségesebb,
tisztább, tudatosabb és jobb lesz mindannyiunk számára.
A COVID-19 világjárványra adott globális válasz
és a gazdaság újjáélesztésébe áramló források megmutatják,
hogy mennyi mindent el lehet érni,
ha a hatalmon levők összefognak,
és cselekvésre szánják magukat.
Egyetlen éjszaka alatt kórházakat építettünk, gyárakat alakítottunk át,
milliárdokat fordítottunk védőoltás és jobb terápiák kutatására.
A világ minden közösségéből inspiráló hősök emelkedtek ki.
A fiatalok többé nem hiszik, hogy a változás túl nehéz.
Látták, hogy a világ a feje tetejére állt.
Hiszik, hogy a klímaválság, a biológiai sokféleségünkre leselkedő veszély
megérdemli a teljes figyelmünket és eltökéltségünket.
Igazuk van.
Most érkezett el annak az ideje, hogy egytől egyig vezetők legyünk.
Mindegy, hogy farmer vagy az USA-ban,
technológiai cég tulajdonosa Kínában, politikus Kenyában,
bankár Nagy-Britanniában, halász a Maldív-szigeteken,
egy közösség vezetője Brazíliában vagy tanuló Indiában.
Kivétel nélkül mindannyiunknak szerepe van abban,
hogy megragadjunk minden lehetőséget, ami csak adódik.
Eltökélt vagyok, hogy kivételes helyzetemet arra használjam,
hogy segítsem az Earthshot célok kitűzését, és megjutalmazzam
a társadalom minden szektorában és a világ minden részén azokat,
akik kiveszik a részüket e célok elérésében.
Néhány embert a krízis motivál, hogy cselekedjen,
de sokaknak
az indíttatás csak akkor jön, ha hisznek abban, hogy a változás lehetséges,
és nem veszett ügy.
Ha az emberek tényleg hisznek abban, hogy ezek a kihívások,
ezek az Earthshot programok lehetségesek,
képzeljük el, mennyi képességet szabadíthatunk fel.
Eltökélt vagyok, hogy ezt az évtizedet optimistaként kezdjem, és úgy is zárjam.
Generációnk csak egy pillanat
e csodás tölgyfáknak életében,
de kezünkben a hatalom és a lehetőség, hogy e fák és minden élet a Földön
fennmaradhasson még ezer évig, és azon túl is.
De csak akkor, ha felszabadítjuk generációnk legnagyszerűbb képességeit,
hogy rendbe hozzuk bolygónkat.
Sikerülnie kell, mert nincs más választásunk!
Köszönöm.